Foto: Hina

PREDSJEDNIČKI kandidat Ivan Vilibor Sinčić poručio je u utorak u Rijeci kako će kao budući hrvatski predsjednik pomilovati one koji su kažnjavani jer su u medicinske svrhe koristili indijsku konoplju, odnosno marihuanu, ali i da ne isključuje pomilovanje svih onih koji koriste indijsku konoplju.



"Kao predsjednik pomilovat ću sve one koji su kažnjavani ili se nalaze u zatvoru zbog konoplje", izjavio je Sinčić novinarima i potvrdno odgovorio na njihov upit misli li pritom na uživanje indijske konoplje u medicinske svrhe. No, dodao je kako "ne isključuje aboliciju svih onih koji uopće koriste indijsku konoplju ili onih koji su, primjerice, kažnjavani zbog toga što je nađena prevelika količina psihoaktivne tvari THC-a na njihovu polju, a bave se uzgojem industrijske konoplje".

Luksetić uz Sinčića



Na konferenciji za novinare uz Sinčića je bio Huanito Luksetić, oboljeli od multiple skleroze koji je nedavno bio uhićen jer je uzgajao indijsku konoplju i od nje pravio ulje kojim se liječio, te njegova majka Zlata, kao i također oboljele od te bolesti Silvija Velčić i Nensi Krupić.



"Stanje u kojem se nalazimo je loše i ljudi su prisiljeni zbog borbe za vlastiti život ići u zatvor i to nije normalno", poručio je Sinčić. Nužnim je ocijenio dopustiti ljudima da u svrhu zdravlja mogu sami, u količinama koje su im potrebne, uzgajati indijsku konoplju. "Osobno sam napravio ulje od konoplje i obitelj kojoj sam je pokolonio je zadovoljna i želi još", kazao je.



Vladino osnivanje komisije koja bi regulirala to pitanje, pri čemu se, kaže, predlaže da se jedna vrsta lijeka od marihuane plasira u ljekarne uz nadzor prodaje, Sinčić smatra lošom mjerom, ističući kako je bolje omogućiti svima da posade pet ili deset biljaka kako bi se sami mogli liječiti.



Niječno je odgovorio na novinarski upit misli li da se svi ekonomski, ekološki i drugi problemi mogu riješiti konopljom, ali i rekao kako je konoplja jedan od temelja poljoprivredne renesanse, nova kultura koja je bila dugo zapostavljena, jer se od nje radila samo užad. No sada, dodao je, znamo da se može koristiti za izradu desetaka tisuća proizvoda s izvrsnim svojstvima, pa tako i u proizvodnji lijekova.



Huanito Luksetić opisao je teške tegobe koje je imao prije uzimanja ulja indijske konoplje te velika poboljšanja i kvalitetniji život nakon korištenja ulja. Istaknuo je da je konoplju posadio isključivo kako bi si olakšao život, a da je nedavno završio u zatvoru te da mu se stanje, bez konzumacije ulja, pogoršava.



Njegova majka Zlata apelirala je da se oboljelima omogući korištenje ulja indijske konoplje, a ne slaže se s tim da se omogući nabavka ulja isključivo u ljekarnama. "S malom mirovinom ili socijalnom skrbi teško oboljeli ne mogu uopće kupovati lijekove", kazala je i ocijenila da oboljelima treba omogućiti da sami uzgajaju konoplju i tako si sami pomognu.



Slivija Velčić smatra da bi joj ulje konoplje pomoglo da se može sama odjenuti, da joj se smanje grčevi od kojih pati, a Nensi Krupić ustvrdila je kako je to političko pitanje koje se može rješiti isključivo političkim putem.

Glumac podržao Sinčića

Sinčiću je potporu danas dao književnik Branislav Glumac, koji je pozvao građane da se ne daju varati obećanjima i lijepim riječima, te da izađu na izbore i glasaju za mladog čovjeka koji dolazi. "Vi mladi ljudi ste jedra i svježi kisik jednog naroda, divni remetilački faktor naše uspavane građanske savjesti, a tu građansku savjest reprezentiraju Ivo Josipović, Kolinda Grabar Kitarović i Ivan Kujundžić", rekao je Glumac.



Dodao je kako je stanje kulture u Hrvatskoj onakvo kakva nam je politika - katastrofalno, a bez kulture se ništa ne može jer je ona temelj svakog naroda.



Citirajući klasika svjetske književnosti Dantea, koji je rekao da je najsavršenija država ona u kojoj je najmoćnija pravda, Sinčić je ocijenio kako je kultura u Hrvatskoj ugrožena, kazavši kako se on zalaže za kulturnu Hrvatsku.

Tekst se nastavlja ispod oglasa

O donacijama

Sinčić je rekao kako njegovu kampanju financiraju isključivo građani, volonteri i simpatizeri te da je dosad potrošio 15-ak tisuća kuna. "Ukupan broj donacija koje smo prihvatili iznosi 25 tisuća kuna u novcu i 80 tisuća u uslugama. Izvješća ćemo davati kako je propisano, sve će biti transparentno kao i do sada", rekao je Sinčić.



Upitan je li nepravedno što su njemu građani donirali po 15 kuna za kampanjuu, a drugim kandidatima po tisuće kuna, Sinčić je odgovorio kako nikada ne bi prihvatio nemoralne donacije, odnosno donacije od ljudi za koje nije siguran odakle je porijeklo njihove imovine.



"Izrazito cijenim svaku kunu svih naših volontera, simpatizera i nezadovoljnih građana", kazao je Sinčić.



Kaže kako je donacija njegova najvećeg donatora, tvrtke Kristal bazeni fontane, koja održava tzv. Bandićeve fontane, od koje je primio 7500 kuna, bila donacija u obliku letaka. "Čojvek se ponudio i to je cijela priča", kazao je.



Na pitanje nije li neprimjereno da se kao predstavnik obespravljenih tijekom izborne kampanje vozi u Jaguaru, Sinčić je rekao kako je automobil star 12 godina, da je pod ovrhom i da vrijedi možda 50.000 kuna, a ustupio mu ga je jedan uništeni poduzetnik.



"Toliko ne vrijedi ni ono što su lijepili na autobuse drugih kandidata ili jedna rezervna guma na vozilima ostalih kandidata", kazao je.